Proposta de Estatuto para Galicia do BNG no 2005/Título IV


Título IV: Das relacións institucionais de Galiza
Capítulo I: Relacións de Galiza co Estado
Artigo 70. Principios reitores
As relacións de Galiza co Estado fúndanse nos principios de igualdade, lealdade
mutua, cooperación, colaboración, solidariedade e información recíprocas.
Artigo 71. Representantes de Galiza nas institucións estatais comúns
Os poderes públicos galegos designarán os seus representantes nas institucións
estatais comúns e, en concreto, no Tribunal Constitucional, Consello Xeral do
Poder Xudicial, o Banco de España, Radio Televisión Española e os entes
reguladores dos mercados de valores, enerxéticos e das telecomunicacións, así
como naquelas outras autoridades administrativas independentes, institucións financeiras e empresas públicas cuxa actuación incida nas competencias ou intereses de Galiza.
Artigo 72. Comisión Mixta Galiza - Estado
1. Sen prexuízo dos órganos multilaterais de colaboración, a Comisión Mixta
Galiza - Estado, formada por igual número de representantes do Goberno
galego e do estatal, será o órgano preferente para a cooperación mutua, a
resolución dos conflitos que podan surxir e máis a intervención de Galiza na
elaboración das políticas e decisións estatais que afecten ás competencias e
intereses das institucións galegas.

2. A Comisión Mixta Galiza-Estado intervirá, entre outros, nos seguintes asuntos:
a. Na planificación, elaboración e seguimento conxuntos das políticas económicas e de regulación de mercados que afecten a Galiza.
b. Na participación dos representantes de Galiza nos organismos económicos, institucións financeiras e empresas públicas que actúan en Galiza.
c. Na formulación dunha nova metodoloxía de planificación económica, que garanta unha participación real e efectiva das institucións galegas nas decisións relativas á dirección e planificación xeral da economía.
d. Na elaboración e seguimento conxunto da política exterior e de defensa, naqueles aspectos que afecten ao territorio, ás competencias e aos intereses de Galiza.
e. Nas materias en que o Estado e Galiza teñan competencias concorrentes, así como nas que o Estado ostente potestades de coordenación.
Capítulo II: Relacións de Galiza coa Unión Europea
Artigo 73. Participación de Galiza nos órganos da Unión Europea
1. O Goberno Galego participará, con poder vinculante, na representación do
Estado, nas sesións do Consello Europeo nas que se aborden asuntos relativos
ás competencias exclusivas de Galiza ou que afecten aos sinais de identidade
de Galiza.

2. Asimismo, o Goberno Galego será previamente consultado, a fin de conformar
a vontade estatal, sobre aqueles asuntos nos que ostente competencias
partilladas ou cando se tratar planos ou programas que afecten ao
desenvolvemento socioeconómico de Galiza por parte dos órganos da Unión
Europea

Artigo 74. Lexitimación perante o Tribunal de Xustiza da Unión Europea
As institucións políticas galegas poderán presentar directamente recursos
perante o Tribunal de Xustiza da Unión Europea por causa de actos das
institucións comunitarias europeas e dos Estados membros da Unión Europea
que atenten contra os intereses de Galiza ou violen o ordenamento xurídico
europeo, así como defender os actos e normas das institucións galegas cando
sexan postos en causa nas institucións europeas.
Artigo 75. Relacións do Parlamento da Galiza co Parlamento Europeo
1. Galiza constitúese en circunscrición electoral nas eleccións para o Parlamento
Europeo.

2. O Parlamento de Galiza criará unha Oficina de Relacións co Parlamento
Europeo coa finalidade de facilitar o coñecemento recíproco das actividades,
acordos e documentos xerados por ambas Cámaras e posibilitar contactos
periódicos entre os seus membros.
Artigo 76. Incorporación de Galiza á Representación Permanente dos Estados na Unión Europea
O Goberno do Estado español, a proposta do Goberno de Galiza, incorporará á
súa representación permanente na Unión Europea un delegado de Galiza, que
recibirá instrucións correspondentes deste e perante o cal deberá render contas.
Capítulo III: Proxección exterior de Galiza
Artigo 77. Relacións exteriores
1. O Goberno de Galiza criará, baixo o nome de Delegación Xeral de Galiza,
unha Oficina de representación institucional da Galiza nos países onde
considere conveniente facelo, tanto en atención á significación política,
económica ou cultural que para Galiza poidan ter eses países, como en función
da presenza neles de comunidades galegas cuantitativa ou cualitativamente
significativas.

2. Nos casos nos que non sexa posíbel contar cunha representación institucional
propria no exterior, Galiza poderá designar representantes nas embaixadas e
consulados do Estado español para atender asuntos relacionados cos seus
trazos de identidade ou coas súas competencias exclusivas.